text: Ny klatrevæg åbner mulighed for nordisk mesterskab
  05 marts 2016 kl. 15.08
  Kolding Klatreklub indviede lørdag ny klatrevæg på 250 kvadratmeter.
  I dette bjergfattige land har Kolding klatreklub netop fået udbygget sin klatrehal med en 250 kvadratmeter stor klatrevæg. I den anledningen holdt klubben åbent hus lørdag.
  Det kræver kun et par klatresko og en kalkpose. Så er man kørende.
  
  - Det betyder rigtig meget. Vi er en klub i udvikling, så vi havde brug for mere væg, for at have plads til vores medlemmer, fortæller frivillig instruktør Lars Pedersen til TV SYD.
  Den nye klatrevæg er en såkaldt bouldervæg på 250 kvadratmeter. Den er fire meter høj og har madrasser langs hele væggen. Det betyder, at alle kan være med.
  - Det er en nem form for klatring, hvor man behøver hverken sele eller reb. Det kræver kun et par klatresko og en kalkpose. Så er man kørende.
  Væggen åbner både for nye medlemmer og for nye, spændende muligheder.
  - Nu har vi plads til større konkurrencer. Derfor er vi blevet spurgt, om vi vil afholde nordisk mesterskab i bouldering, siger Lars Pedersen til TV SYD.
  